AIŠKINAMASIS RAŠTAS

Dėl sprendimo pirkti nekilnojamąjį turtą Molėtų rajono savivaldybės nuosavybėn patvirtinimo

1. **Parengto tarybos sprendimo projekto tikslai ir uždaviniai**

Molėtų rajono savivaldybės administracija (toliau – Administracija) 2019 m. rengia projektą pagal priemonę „Kraštovaizdžio apsauga“ (toliau – Projektas). Projektas rengiamas pagal 2014 – 2020 metų Europos Sąjungos fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos“ 05.5.1-APVA-R-19 priemonės „Kraštovaizdžio apsauga“ projektų finansavimo sąlygų aprašą.

Molėtų r. sav., Balninkų sen., Dapkūniškių k., Kalno g. yra administracinis pastatas, kurio bendras plotas 601,85 kv. m. Pastato didžioji dalis (552,89 kv. m) neturi šeimininko, dalį (26,79 kv. m) patalpų, kurios nuosavybės teise priklausė fiziniam asmeniui, vadovaudamasi Molėtų rajono savivaldybės tarybos 2019 m. gegužės 16 d. sprendimu B1-115 „Dėl sutikimo priimti nekilnojamąjį turtą pagal dovanojimo sutartį“, Administracija įregistravo Savivaldybei nuosavybės teise. 22,17 kv. m ploto patalpos nuosavybės teise priklauso AB Telia Lietuva (toliau – Bendrovė).

Minėtas administracinis pastatas yra avarinės būklės, teršiantis kraštovaizdį. Administracija, rengdama projektą pastato nugriovimui, kreipėsi į savininkus su pasiūlymais bendrai spręsti pastato nugriovimą. Bendrovė dėl jai nuosavybės teise priklausančios pastato dalies 2019 m. rugsėjo 25 d. raštu Nr. 2019-00789 „Dėl nekilnojamojo turto pardavimo“ informavo, kad priėmė sprendimą parduoti Administracijai Telia Lietuva AB nuosavybės teise valdomą nekilnojamąjį turtą - 2217/60185 dalių administracinio pastato, unikalus Nr. 6297-4008-8016, esančio Molėtų r. sav., Balninkų sen., Dapkūniškių k., Dvaro g. 5, už 1 (vieną) Eur be pridėtinės vertės mokesčio (toliau – pasiūlymas).

Vertinant aplinkybes, kad perkamas nekilnojamas turtas bus nugriautas ir atsižvelgiant į tai, kad tik nupirkus Bendrovei priklausančią pastato dalį atsiranda galimybė įgyvendinti Projektą, Savivaldybei tikslinga ir ekonomiškai naudinga įsigyti Bendrovei priklausančią pastato dalį už 1 (vieną) Eur be pridėtinės vertės mokesčio.

Administracijos direktorius 2019 m. spalio 22 d. įsakymu Nr. B6-866 sudarė pirkimo komisiją nekilnojamojo turto – 2217/60185 dalies administracinio pastato, unikalus Nr. 6297-4008-8016, esančio Molėtų r. sav., Balninkų sen., Dapkūniškių k., Dvaro g. 5 (toliau – nekilnojamasis turtas), pirkimui neskelbiamų derybų būdu atlikti (toliau – Pirkimo komisija). Pirkimo komisija 2019 m. spalio 22 d. priėmė protokolinį sprendimą Nr. T36-(13.1.47)-1, kad pasiūlymas ekonomiškai naudingas ir pripažino derybas įvykusiomis.

Administracijos direktorius, atsižvelgdamas į Pirkimo komisijos sprendimą, teikia Molėtų rajono savivaldybės tarybai sprendimo projektą „Dėl sprendimo pirkti nekilnojamąjį turtą Molėtų rajono savivaldybės nuosavybėn patvirtinimo“.

Parengto sprendimo projekto tikslas – pirkti Molėtų rajono savivaldybės nuosavybėn nekilnojamąjį turtą - 2217/60185 dalių administracinio pastato, kurio unikalus Nr. 6297-4008-8016, esančio Molėtų r. sav., Balninkų sen., Dapkūniškių k., Dvaro g. 5, už 1 (vieną) Eur be pridėtinės vertės mokesčio.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 4 dalis;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 5 punktas;

Žemės, esamų pastatų ar kitų nekilnojamųjų daiktų įsigijimo arba nuomos teisių ar teisių į šiuos daiktus įsigijimo tvarkos aprašo, patvirtinto Lietuvos Respublikos Vyriausybės 2017 m. gruodžio 13 d. nutarimu Nr. 1036 „Dėl Žemės, esamų pastatų ar kitų nekilnojamųjų daiktų įsigijimo arba nuomos teisių ar teisių į šiuos daiktus įsigijimo tvarkos aprašo patvirtinimo ir Lietuvos Respublikos Vyriausybės 2003 m. birželio 25 d. nutarimo Nr. 841 „Dėl Žemės, esamų pastatų ar kitų nekilnojamųjų daiktų pirkimų arba nuomos ar teisių į šiuos daiktus įsigijimų tvarkos aprašo patvirtinimo“ pripažinimo netekusiu galios“, 67 punktas.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – nupirktas nekilnojamasis turtas sudarys galimybes Administracijai sėkmingai įgyvendinti projektą.

Neigiamų pasekmių nėra.

**4. Priemonės sprendimui įgyvendinti**

Sudaryti ir įregistruoti nekilnojamojo turto pirkimo sutartį.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Bus reikalingos savivaldybės biudžeto lėšos nupirktų patalpų nugriovimui.

 **6. Vykdytojai, įvykdymo terminai**

 Molėtų rajono savivaldybės administracija.